במוקדמות מונדיאל 2014 המשיך בואטנג לשחק בקביעות, וכך גם במונדיאל 2014 עצמו, בו פגש שוב את אחיו קווין פרינס בואטנג ששיחק בנבחרת גאנה. בואטנג וגרמניה הציגו יכולת גבוהה לאורך כל המונדיאל, והביסו 4-0 את נבחרת פורטוגל בשלב הבתים, ובהמשך ניצחו 1-0 את נבחרת צרפת ברבע הגמר, והציגו תצוגת תכלית מרשימה בניצחון 7-1 על נבחרת ברזיל המארחת, במשחק שנודע כמינייראסו, בו בואטנג שיחק 90 דקות. בגמר מונדיאל 2014 בואטנג וגרמניה ניצחו 1-0 את נבחרת ארגנטינה לאחר הארכה, וזכו במונדיאל. בואטנג נחשב לאחד המצטיינים במשחק הזה יחד עם שותפיו להגנה מאטס הומלס, פיליפ לאם ובנדיקט הובדס, לאחר שניצח 83 אחוז מהמאבקים שלו וביצע עבירה אחת בלבד. מרבית אנשי התקשורת בחרו בבואטנג כאיש המשחק של גמר המונדיאל, אך התואר הרשמי ניתן לבסוף למריו גצה, שהבקיע את שער הניצחון לגרמניה.